เงินบาทอ่อนค่าตามการทรุดตัว ของตลาดหุ้นทั่วโลก
สัปดาห์นี้ (15-18 ส.ค. 2554) สายงานธุรกิจตลาดทุน ธนาคารกสิกรไทย
15 ส.ค. 2554

สัปดาห์นี้ (15-18 ส.ค. 2554) สายงานธุรกิจตลาดทุน ธนาคารกสิกรไทย 
โดย..ศุนย์วิจัยกสิกรไทย
มองว่า การเคลื่อนไหวของเงินบาทยังคงถูกชี้นำจากต่างประเทศเป็นสำคัญ โดยปัจจัยลบทั้งในส่วนของความกังวลต่อการถดถอยของเศรษฐกิจสหรัฐ และความกังวลต่อปัญหาหนี้ในยุโรปที่เพิ่มสูงขึ้น หลังในช่วงปลายสัปดาห์มีข่าวในเชิงลบเพิ่มเติมว่า ฝรั่งเศสซึ่งเป็นประเทศเศรษฐกิจสำคัญในยูโรโซนอาจถูกปรับลดอันดับความน่าเชื่อถือลง 
แม้ความกังวลดังกล่าวจะลดลงหลังฟิทช์ เรทติ้งส์ มูดี้ส์ อินเวสเตอร์ เซอร์วิส และ S&amp;P ออกมายืนยันว่าอันดับความน่าเชื่อถือของฝรั่งเศสยังอยู่ที่ AAA โดยแนวโน้มมีเสถียรภาพ แต่ข่าวดังกล่าวสะท้อนถึงให้เห็นความเปราะบางของฐานะทางการคลังของประเทศต่างๆ ในยุโรป 
อีกทั้งเป็นการบ่งชี้ว่า ตลาดการเงินโลกยังมีความเปราะบางต่อข่าวในเชิงลบที่เข้ามากระทบต่อตลาด ทำให้ภาวะการลงทุนในช่วงสัปดาห์นี้ยังเผชิญกับความผันผวน เช่นเดียวกับค่าเงินบาทที่คาดว่าปรับแข็งค่าขึ้นได้ยาก โดยมองว่าเงินบาทจะเคลื่อนไหวในช่วง 29.80-30.20 บาทต่อเหรียญสหรัฐ เทียบกับ 29.70-30.05 บาทต่อเหรียญสหรัฐ ในช่วงสัปดาห์ก่อนหน้า
ช่วงสัปดาห์ที่ผ่านมา (8-11 ส.ค.) เงินบาทปรับตัวในทิศทางอ่อนค่า โดยเคลื่อนไหวในช่วง 29.70-30.05 บาทต่อเหรียญสหรัฐ เทียบกับ 29.62-30.02 บาทต่อเหรียญสหรัฐ ในสัปดาห์ก่อนหน้า โดยค่าเงินบาทและสกุลเงินเอเชียได้รับผลกระทบอย่างมากหลังนักลงทุนมีการเทขายสินทรัพย์เสี่ยง เห็นได้จากการดิ่งลงของตลาดหุ้นทั่วโลกในช่วงสัปดาห์นี้ 
ทั้งนี้ เงินบาทเริ่มต้นสัปดาห์ที่ระดับ 29.75 บาทต่อเหรียญสหรัฐ และมีแนวโน้มอ่อนค่าลงโดยได้รับผลกระทบจากการดิ่งลงของตลาดหุ้นไทยและตลาดหุ้นทั่วโลก เนื่องจากภาวการณ์การลงทุนที่ถูกกดดันอย่างหนักจากข่าวที่ว่าสถาบันจัดอันดับความน่าเชื่อถือ S&amp;P มีการปรับลดอันดับความน่าเชื่อถือพันธบัตรระยะยาวสหรัฐลง 1 ขั้น จากระดับ AAA ลงสู่ AA+ จากความกังวลเกี่ยวกับการขาดดุลงบประมาณ และภาระหนี้ที่เพิ่มขึ้นของสหรัฐ 
ข่าวดังกล่าวกระตุ้นให้นักลงทุนมีการเลี่ยงความเสี่ยงและเทขายสินทรัพย์อย่างหนัก และฉุดให้เงินบาทอ่อนค่าลงสู่ระดับ 29.93 บาทต่อเหรียญสหรัฐ ก่อนฟื้นตัวขึ้นสู่ระดับ 29.81 บาทต่อเหรียญสหรัฐ อันเป็นผลจากการร่วงลงของเหรียญสหรัฐ หลังธนาคารกลางสหรัฐ (เฟด) ย้ำถึงการยืนอัตราดอกเบี้ยในระดับต่ำต่อไป จากภาวะการลงทุนที่ซบเซา เนื่องจากความกังวลต่อเศรษฐกิจและปัญหาหนี้ของประเทศในยุโรป ส่งผลให้เงินบาทปรับตัวในกรอบที่อ่อนค่าใกล้ระดับ 29.91 บาทต่อเหรียญสหรัฐ ในช่วงปลายสัปดาห์
ช่วงต้นสัปดาห์ เงินบาทเริ่มต้นสัปดาห์ที่ระดับ 29.75 บาทต่อเหรียญสหรัฐ ใกล้เคียงกับสัปดาห์ที่ผ่านมา ก่อนจะเริ่มอ่อนค่าลงตามทิศทางสกุลเงินภูมิภาค ที่ได้รับผลกระทบจากการร่วงลงอย่างแรงของตลาดหุ้นเอเชีย เช่นเดียวกับตลาดหุ้นไทยวันทำการแรกของสัปดาห์ก็เปิดตลาดในแดนลบกว่า 20 จุด จากข่าว S&amp;P ปรับลดอันดับความน่าเชื่อถือพันธบัตรระยะยาวสหรัฐ กระตุ้นให้นักลงทุนมีการเลี่ยงความเสี่ยงและเทขายสินทรัพย์เสี่ยง อาทิ หุ้น สินค้าโภคภัณฑ์ ส่งผลให้ตลาดหุ้นเอเชียปรับตัวลงถ้วนหน้า นักลงทุนต่างชาติมีการขายสุทธิกว่า 6,000 ล้านบาท เงินบาทอ่อนค่าลงสู่ 29.90 บาทต่อเหรียญสหรัฐ 
ช่วงปลายสัปดาห์ เงินบาทปรับแข็งค่าขึ้นอยู่ที่ 29.83 บาทต่อเหรียญสหรัฐ ในช่วงเช้าวันพุธ ตามสกุลเงินภูมิภาคและตลาดหุ้นเอเชียที่เริ่มฟื้น ขณะที่เหรียญสหรัฐอ่อนค่าหลังผลการประชุมของเฟดมีมติคงอัตราดอกเบี้ยใกล้ระดับ 0% ต่อไปจนถึงปี 2013 ก่อนเคลื่อนไหวอยู่ที่ 29.91 บาทต่อเหรียญสหรัฐ ในวันพฤหัสบดี